Document ID: /fineweb-2-swissfilter-quality_10-filterrobots/filtered/03756.jsonl.gz/0

ท้าวทองกีบม้า จากละครบุพเพสันนิวาส สู่เรื่องจริงแห่งราชินีขนมไทย
ท้าวทองกีบม้า หนึ่งในตัวละครสำคัญจากบุพเพสันนิวาส
จากละครยอดฮิตที่ทำให้เกิดเป็นกระแสไทยฟีเวอร์ อย่าง บุพเพสันนิวาส บางตัวละครก็มีตัวตนอยู่ในจริงในหน้าประวัติศาสตร์ หนึ่งในนั้น คือ แม่มะลิ ที่รับบทโดย ซูซี่-สุษิรา แอนจิลีน่า โดยแม่มะลิมีชื่อตามประวัติว่า มารี กีมาร์ (Marie Guimar)
หรือ ท้าวทองกีบม้า ที่ใครหลายๆ ต่างก็เคยได้ยินชื่อนี้กันมาบ้าง เนื่องจากเป็นต้นกำเนิดของขนมไทยหลายๆ ชนิด ท้าวทองกีบม้าเป็นภรรยาของ เจ้าพระยาวิชเยนทร์ (คอนสแตนติน ฟอลคอน) ที่รับบทในเรื่องโดย หลุยส์ สก๊อต
ย้อนกลับไปเมื่อสมัยกรุงศรีอยุธยา ท้าวทองกีบม้า หรือ มารี กีมาร์ เข้ารับราชการเป็นในห้องเครื่องในต้น มีชื่อตำแหน่งว่า ท้าวทองกีบม้า ทำหน้าที่คอยกำกับเครื่องชาวพนักงานหวานในพระราชวัง ครั้งนั้นไม่เคยมีผู้ใดคิดค้นนำเอาของคาวอย่าง ไข่ไก่ มาทำเป็นของหวาน จนเกิดเป็นขนมทองหยิบ ทองหยอด ฝอยทอง ที่เราได้ลิ้มชิมรสกันในปัจจุบัน แต่ก็มีการดัดแปลงสูตรไปบ้าง ท้าวทองกีบม้า ได้สร้างสรรค์ขนมหวานเพิ่มเติมอีกหลายชนิด โดยได้ดัดแปลงสูตรจากตำหรับอาหารโปรตุเกสให้กลายมาเป็นขนมหวานของไทย ผสมผสานความรู้ด้านการทำอาหารที่มีมาตั้งแต่เดิมเข้ากับวัตถุดิบที่มีอยู่ในท้องถิ่น อาทิ ทองหยิบ, ทองหยอด, ฝอยทอง, ทองพลุ, ทองม้วน, สังขยา, กะหรี่ปั๊บ, ขนมผิง, ขนมไข่เต่า, ลูกชุบ และหม้อแกง อีกทั้งเพื่อมิให้สูตรที่มีมาแต่เดิมหายไป ท้าวทองกีบม้ายังได้ถ่ายทอดความรู้ดังกล่าวให้แก่เหล่าสตรีในบังคับบัญชา จนตำรับนั้นเผยแพร่ออกไปและตกทอดมาสู่อนุชนรุ่นหลัง ทำให้ท้าวทองกีบม้าได้รับการยกย่องว่าเป็น ‘ราชินีแห่งขนมไทย’
ขอบคุณที่มา : sanook